b'\n_START_ARTICLE_\nR\xc3\xa4j\xc3\xa4hde\n_START_PARAGRAPH_\nR\xc3\xa4j\xc3\xa4hde eli r\xc3\xa4j\xc3\xa4hdysaine on kemiallinen yhdiste, joka voi tuottaa eritt\xc3\xa4in lyhyess\xc3\xa4 ajassa suuren m\xc3\xa4\xc3\xa4r\xc3\xa4n kaasuja ja l\xc3\xa4mp\xc3\xb6\xc3\xa4, joka synnytt\xc3\xa4\xc3\xa4 valtavan paineen, joka etenee r\xc3\xa4j\xc3\xa4hdyksenomaisen nopeasti hajottaen ymp\xc3\xa4rist\xc3\xb6\xc3\xa4. R\xc3\xa4j\xc3\xa4hdysaineen r\xc3\xa4j\xc3\xa4hdysnopeus on yli \xc3\xa4\xc3\xa4nen nopeuden 330\xc2\xa0m/s, mutta se voi olla jopa 11\xc2\xa0000\xc2\xa0m/s. R\xc3\xa4j\xc3\xa4hdysnopeudesta riippuu, millainen vaikutus r\xc3\xa4j\xc3\xa4hteell\xc3\xa4 ymp\xc3\xa4rist\xc3\xb6\xc3\xb6n on._NEWLINE_R\xc3\xa4j\xc3\xa4hteet jaetaan karkeasti ruutimaisiin (deflagroiviin eli humahtaviin) ja varsinaisiin (detonoiviin eli r\xc3\xa4j\xc3\xa4ht\xc3\xa4viin) r\xc3\xa4j\xc3\xa4hteisiin. Varsinaiset r\xc3\xa4j\xc3\xa4hteet jaetaan aloite- ja sekund\xc3\xa4\xc3\xa4rir\xc3\xa4j\xc3\xa4hteisiin. R\xc3\xa4j\xc3\xa4hdys luo valtavan paineen ja siksi r\xc3\xa4j\xc3\xa4hteit\xc3\xa4 k\xc3\xa4ytet\xc3\xa4\xc3\xa4n muun muassa kallioiden halkomiseen, talojen r\xc3\xa4j\xc3\xa4ytt\xc3\xa4miseen ja sotilask\xc3\xa4ytt\xc3\xb6\xc3\xb6n. My\xc3\xb6s terroristit ja rikolliset k\xc3\xa4ytt\xc3\xa4v\xc3\xa4t r\xc3\xa4j\xc3\xa4hteit\xc3\xa4.\n_START_SECTION_\nVarsinaiset r\xc3\xa4j\xc3\xa4hteet\n_START_PARAGRAPH_\nYleens\xc3\xa4 r\xc3\xa4j\xc3\xa4hteell\xc3\xa4 tarkoitetaan ns. varsinaista r\xc3\xa4j\xc3\xa4hdett\xc3\xa4, jossa shokkiaalto etenee yli 2000 m/s detonaationa. R\xc3\xa4j\xc3\xa4hdys tapahtuu molekyylin dekompositoitumisena, jonka j\xc3\xa4lkeen dekompositoitumistuotteet oksidoituvat. Varsinaisissa r\xc3\xa4j\xc3\xa4hteiss\xc3\xa4 hapetin ja polttoaine ovat samassa molekyyliss\xc3\xa4. Mik\xc3\xa4li molekyyliss\xc3\xa4 on riitt\xc3\xa4v\xc3\xa4sti happea oksidoimaan kaikki muut sen sis\xc3\xa4lt\xc3\xa4m\xc3\xa4t atomit, puhutaan happitasatusta r\xc3\xa4j\xc3\xa4hteest\xc3\xa4. Varsinainen r\xc3\xa4j\xc3\xa4hde on joko herk\xc3\xa4sti syttyv\xc3\xa4\xc3\xa4 aloiter\xc3\xa4j\xc3\xa4hdett\xc3\xa4 tai vaatii sytty\xc3\xa4kseen aloiter\xc3\xa4j\xc3\xa4hteen (sekundaarir\xc3\xa4j\xc3\xa4hde). Jotkut sekundaarir\xc3\xa4j\xc3\xa4hteet kuten TNT ovat vaikeasti r\xc3\xa4j\xc3\xa4ht\xc3\xa4vi\xc3\xa4 ilman aloiter\xc3\xa4j\xc3\xa4hdett\xc3\xa4. Jotkut r\xc3\xa4j\xc3\xa4hteet muuttuvat herk\xc3\xa4sti r\xc3\xa4j\xc3\xa4ht\xc3\xa4v\xc3\xa4ksi esimerkiksi kylm\xc3\xa4ss\xc3\xa4 ilmassa, reagoidessaan metallien kanssa. Detonoivia r\xc3\xa4j\xc3\xa4hteit\xc3\xa4 ovat esimerkiksi dynamiitti, ANFO, aniitti, kemiitti, nitroglyseroli, heksogeeni, TNT ja lyijyatsidi.\n_START_SECTION_\nAloiter\xc3\xa4j\xc3\xa4hde\n_START_PARAGRAPH_\nAloiter\xc3\xa4j\xc3\xa4hde eli initiaalir\xc3\xa4j\xc3\xa4hde tai prim\xc3\xa4\xc3\xa4rir\xc3\xa4j\xc3\xa4hde on r\xc3\xa4j\xc3\xa4hdysaine, jota k\xc3\xa4ytet\xc3\xa4\xc3\xa4n helpon syttyvyytens\xc3\xa4 takia varsinaisen latauksen r\xc3\xa4j\xc3\xa4ytt\xc3\xa4miseen. Sytytys tapahtuu usein iskun tai l\xc3\xa4mm\xc3\xb6n avulla. Aloiter\xc3\xa4j\xc3\xa4hteit\xc3\xa4 ovat esimerkiksi tetryyli, lyijyatsidi, elohopeafulminaatti, lyijystyfnaatti, tetratseeni ja heksanitronmannitoli. My\xc3\xb6s nitroglyseroli,  HMTD ja asetoniperoksidi ovat luonteeltaan aloiter\xc3\xa4j\xc3\xa4hteit\xc3\xa4, mutta herk\xc3\xa4n r\xc3\xa4j\xc3\xa4ht\xc3\xa4vyytens\xc3\xa4 takia ne eiv\xc3\xa4t sovi lainkaan ammattik\xc3\xa4ytt\xc3\xb6\xc3\xb6n.\n_START_SECTION_\nSekund\xc3\xa4\xc3\xa4rir\xc3\xa4j\xc3\xa4hde\n_START_PARAGRAPH_\nSekund\xc3\xa4\xc3\xa4rir\xc3\xa4j\xc3\xa4hteet sytytet\xc3\xa4\xc3\xa4n aina aloiter\xc3\xa4j\xc3\xa4hteell\xc3\xa4 eli prim\xc3\xa4\xc3\xa4rir\xc3\xa4j\xc3\xa4hteell\xc3\xa4. Sekund\xc3\xa4\xc3\xa4rir\xc3\xa4j\xc3\xa4hteit\xc3\xa4 ovat dynamiitti, TNT, pentaeritrytolitetranitraatti, heksogeeni, oktogeeni, ANFO, nitroselluloosa ja geligniitti. C-4, C-3 ja Semtex ovat tehokkaita muovir\xc3\xa4j\xc3\xa4hteit\xc3\xa4. Monet sekund\xc3\xa4\xc3\xa4rir\xc3\xa4j\xc3\xa4hteet, kuten trinitrotolueeni (TNT), kest\xc3\xa4v\xc3\xa4t hyvin iskuja ja palavat vain sytytettyn\xc3\xa4 (esimerkiksi nitroselluloosa).\n_START_SECTION_\nRuudit\n_START_PARAGRAPH_\nRuudintapaiset r\xc3\xa4j\xc3\xa4hteet palavat noin 330\xe2\x80\x932000 m/s. Ne ovat niin sanottuja deflagroivia r\xc3\xa4j\xc3\xa4hteit\xc3\xa4, joissa r\xc3\xa4j\xc3\xa4hdysreaktio tapahtuu deflagraationa (humahduksena) eli r\xc3\xa4j\xc3\xa4hdyksenomaisena palamisreaktiona ilman molekyylin dekompositoitumista. Niit\xc3\xa4 ovat esimerkiksi mustaruuti ja nitroselluloosaruuti. Monet hitaat r\xc3\xa4j\xc3\xa4hteet ovat usein, joskaan ei aina, seoksia eli niin sanottuja kaksikomponenttir\xc3\xa4j\xc3\xa4hteit\xc3\xa4, joissa hapetin ja polttoaine ovat eri molekyyleiss\xc3\xa4. Nitroselluloosaruudissa (pumpuliruudissa) hapetin ja polttoaine ovat samassa molekyyliss\xc3\xa4, mutta r\xc3\xa4j\xc3\xa4hdysaine on jauhettu niin karkeaksi, ett\xc3\xa4 siin\xc3\xa4 tapahtuva nopea detonaatio hidastuu deflagraatioksi.'